**FUSHA KURRIKULARE: GJUHËT DHE KOMUNIKIMI**

**Kurrikula lëndore/programi mësimor**

Gjuhë shqipe – për nxënësit e komuniteteve joshqiptare

**Klasa e pestë**

**Prishtinë, 2021**

**Përmbajtja:**

1. Hyrje
2. Qëllimi
3. Temat dhe rezultatet e të nxënit
4. Udhëzime metodologjike
5. Udhëzime për zbatimin e çështjeve ndërkurrikulare
6. Udhëzimet për vlerësim
7. Udhëzime për materialet dhe burimet mësimore.

**Hyrja**

Lënda mësimore *Gjuhë shqipe* për klasën e pestë të shkollës fillore, për nxënësit e komuniteteve joshqiptare të Republikës së Kosovës, përfshihet në fushën ndëkurrikulare *Gjuhët dhe komunikimi* dhe ka rëndësi të madhe për komunikimin me gojë dhe me shkrim të nxënësve, si edhe për formimin gjuhësor dhe kulturor të tyre. Mësimi i shqipes në këtë klasë zhvillon dijet dhe shkathtësitë e nevojshme për komunikim të lirë, të saktë dhe të drejtë në gjuhën shqipe. Kjo siguron mundësi për bashkëpunim, për realizimin e synimeve dhe veprimtarive të tjera shumë të dobishme, për mësim dhe përdorim të gjithanshëm të gjuhës shqipe dhe për përafrim kulturor. Gjatë hartimit të këtij programi mësimor janë marrë parasysh nivelet e përcaktuara në “*Kornizën e përbashkët evropiane të raportit mbi gjuhët*”, të miratuar dhe të publikuar nga Këshilli i Evropës (2001), kërkesat dhe kushtet e shkollimit të nxënësve dhe disa programe mësimore për gjuhën e dytë.

Programi mësimor i *Gjuhës shqipe* në aspektin e përmbajtjes përfshin: *Konceptet: Tekstet letrare dhe jo letrare, Gjuha figurative dhe jo figurative, Kritika, teoria, historia dhe Sistemi i gjuhës.* Në tabelat përkatëse janë përfshirë *Temat dhe Rezultatet e të nxënit të lëndës. (RNL)*. Përmbajtjet e programit janë të përshtatshme dhe u përgjigjen moshës dhe nivelit të nxënësve. Për këtë arsye ja përfshirë tekste të zgjedhura letrare dhe jo letrare.

Në kuadër të përvetësimit të gjuhës së folur dhe të shkruar i është kushtuar kujdesi i duhur organizimit të gjuhës, pasurimit të saj, dhe komunikimi cilësor.

Ecuria e mbarë shtrimit të lëndës dhe metodologjia e mësimdhënies në tërësi zgjon interesimin e tyre për të përvetësuar gjuhën shqipe. Nxënësit aftësohen për të përdorur forma të ndryshme të komunikimit, të flasin, të lexojnë dhe të shkruajnë, të pyesin dhe të përgjigjen rrjedhshëm me gojë dhe me shkrim dhe të komunikojnë lehtë. Programi përfshin përmbajtje të pasura dhe interesante, si edhe udhëzimet metodologjike, udhëzimet për vlerësim dhe udhëzimet për materialet dhe burimet mësimore.

Rezultatet e të nxënit, që parashihen për mësimin e gjuhës shqipe si lëndë mësimore për komunitetet joshqiptare, nxisin bashkëpunimin midis nxënësve, mirësjelljen dhe shoqërimin, respektimin e gjuhës shqipe dhe të gjuhëve të tjera dhe motivojnë fëmijët për ta përvetësuar gjuhën shqipe.

**Qëllimi**

Qëllimi i mësimit të Gjuhës shqipe në klasën e pestë- për nxënësit e komuniteteve joshqiptare është përvetësimi i shkathtësive të komunikimit bazik në gjuhën shqipe. Kjo lëndë ka për qëllim të aftësojë nxënësit e komuniteteve joshqiptare në Kosovë, për zhvillimin e të folurit, të dëgjuarit (dhe të kuptuarit), përvetësimin e leximit dhe të shkrimit të gjuhës standarde shqipe, të përvetësojnë sistemin e gjuhës shqipe: të flasin, të lexojnë, të komunikojnë dhe të shkruajnë tekste letrare dhe jo letrare. Nxënësit të kuptojnë dhe të përdorin fjalë dhe shprehje nga jeta e përditshme, nga jeta shkollore dhe nga aktivitetet e tjera kulturore dhe shoqërore. Ata krahas gjuhës amtare, të aftësohen të përdorin shprehje të llojllojshme, me të cilat begatojnë komunikimin e duhur për plotësimin e nevojave konkrete, për formimin e kulturës gjuhësore dhe letrare edhe në gjuhen shqipe. Nxënësit të aftësohen për të komunikuar me gojë dhe me shkrim, të nxiten të përjetojnë artistikisht krijimet e zgjedhura letrare, shfaqjet e pjesëve dramatike dhe filmike. Nxënësit të inkurajohen të marrin pjesë në lojë, në biseda dhe në aktivitete arsimore, kulturore dhe shoqërore. Gjatë procesit mësimor të përvetësojnë gjuhën shqipe, të mësojnë veçoritë e saj, të pasurojnë fjalorin dhe komunikimin e gjithanshëm ndërgjuhësor dhe ndërkulturor.

**Temat dhe rezultatet e të nxënit**

Nxënësit në klasën e pestë arrijnë rezultatet e të nxënit të lëndës (RNL) nga temat e përcaktuara, të cilat kanë dalë nga konceptet dhe rezultatet e të nxënit të fushës (RNF) Gjuhët dhe komunikimi për shkallën e dytë të Kurrikulës (Shk2), të cilat mund t’i shihni në Kurrikulën Bërthamë për Klasën Përgatitore dhe Arsimin Fillor.

|  |  |  |
| --- | --- | --- |
| **Konceptet** | **Temat** | **Rezultatet e të nxënit të lëndës për temë (RNL)** |
| **Tekste letrare dhe jo letrare** | Format e thjeshta letrare, fjalë të urta, përrallëza, përralla, legjenda. Poezia (ritmi, vargu, strofa, rima) Proza (Tema, personazhet letrare, ngjarja, koha dhe hapësira, autori-rrëfyesi, motivet, realiteti, imagjinata ). Tekste dramatike tekste të dramatizuara (monologu, dialogu, akti, skena, regjisori etj.  Dokumentari, (popullarizues shkencor, etik, edukativ)  Tekste të folura, të lexuara, të xhiruara dhe të ekranizuara.  Profesionet:  Mësuesia  Mjekësia  Gazetaria  Argjendaria  Sporti  Futbolli  Basketbolli  Noti  Atletika  Loja Puna, Natyra Vendi im Ngjarje interesante nga e kaluara dhe e tanishmja  Pavarësisë së Republikës së Kosovës, 17.04. 2008  Pandemia e Corona virusit COVID 19 (2020)  Festa  8 Marsi- Dita e gruas  Ditëlindja ime  Festa e shkollës sime Shëtitja  Vikendi  Vizita në muze  Argëtimi  Pushimi veror | Lexon dhe komenton forma të thjeshta letrare;  Lexon dhe interpreton fjalë të urta; Komenton përrallëza dhe legjenda;  Lexon poezi, flet për ritmin, për llojet e vargjeve, për strofën dhe për rimën;  Lexon dhe tregon veçoritë e prozës, përmbajtjen e tekstit të romanit;  Shquan temën e trajtuar, flet dhe shkruan për ngjarjen e paraqitur, dallon kohën dhe hapësirën; Shkruan ese për prozën e lexuar për fëmijë; Analizon personazhet kryesore të veprës dramatike;  Bisedon dhe shkruan për tekstin dramatik;  Shquan monologun, dialogun, aktet, skenat etj. ;  Kupton rolin e regjisorit dhe flet për punën e tij;  Lexon tekstin dokumentar, analizon përmbajtjen dhe dallon llojet e dokumentarëve;  Shkruan për përshtypjet lidhur me tekstin e lexuar;  Tregon dallimet midis teksteve të lexuara, të xhiruara dhe të ekranizuara ;  Tregon njohuritë e veta lidhur me profesionet;  Shkruan ese për profesionin e mësueses, mësuesit;  Flet dhe shkruan për mjekësinë familjare;  Lexon dhe shkruan artikuj të gazetës për fëmijë;  Shkruan për vizitën në një argjendari;  Tregon njohuritë e veta për sportet; Paraqet karakteristikat e tyre dhe përshtypjet personale nga ndeshjet e shikuara sportive;  Shkruan për aktivitetet sportive sipas prirjes së vet;  Flet për lojën e fëmijëve dhe shpreh gëzimin e tij;  Shkruan ese dhe flet për punën që bëjnë njerëzit;  Paraqet dashurinë ndaj natyrës. Lexon dhe analizon poezi kushtuar atdheut;  Tregon dhe vlerëson ngjarjen e përjetuar;  Shkruan ese për Festën e Pavarësisë e Kosovës;  Tregon si e ka përjetua përhapjen e Kovid-19 gjatë vitit 2020;  Shkruan ese për Ditën Botërore të Fëmijëve;  Shkruan urim për festën Festën e Nënës;  Shkruan tekst për festën e shkollës;  Përshkruan një shëtitje të nxënësve të klasës;  Ritregon kujtimet për vikendin e kaluar;  Flet dhe shkruan për vizitën në Muzeun Kombëtar  Përshkruan argëtimin e fëmijëve ;  Lexon vështrimin për pushimet verore; |
| **Gjuha figurative dhe jo figurative** | Figurat stilistike: personifikimi, hiper­bola, litota, epiteti) | Dallon gjuhën e figurshme nga ajo jo e figurshme;  Flet dhe shkruan sipas interesimit për:  personifikimin , hiperbolën,  litotën, epitetin. |
| **Kritika, teoria, historia** | Vështrimi kritik  Rrëfimi Vështrime dhe komentime për tekste popullarizuese: nga fusha e sportit, muzikës, filmit, dhe aktiviteteve kulturore, të mjeteve të ndryshme të informimit,etj. | Dallon tekstin e vështrimit kritik;  Rrëfen për ngjarjen, dallon elementet e rrëfimit;  Tregon histori të shkurtra ,ashtu siç i ka dëgjuar ose i ka lexuar;  Lexon, tregon dhe shkruan popullarizuese për sportin, për muzikën, për filmin e shikuar, për aktivitetet kulturore, për temat e trajtuara në mjetet e ndryshme të informimit; |
| **Sistemi i gjuhës** | Gjuha e folur dhe organizimi e saj në nivel tingujsh, fjalësh, fjalish, ligjëratash dhe tekstesh. Të shqiptuarit e tingujve zanorë e bashkëtingëllorë, i rrokjeve dhe i fjalëve. Fjalia Ligjërata  Ligjërata e drejtë  Ligjërata e zhdrejtë Intonacioni  Fjalori personal me: fjalë të reja, me shprehje të veçanta, me frazeologjizma, me terma nga fushat e ndryshme  Shkrimi i esesë  Korrigjimi i tekstit Ushtrime gjuhësore  Përkthimi i tekstit  Zbatimi i rregullave të drejtshkrimit të gjuhës shqipe. | Përvetëson gjuhën e folur dhe kupton organizimin dhe përdorimin e saj në nivel tingujsh, fjalësh, fjalish, ligjëratash dhe tekstesh të folura dhe të shkruara;  Shqipton tingujt zanorë dhe bashkëtingëllorë, rrokjet dhe fjalët; Flet dhe shkruan fjali dhe tekste të ndryshme;  Formon dhe përdor fjali dhe periudha;  Përvetëson ligjëratën dhe në të folur dhe në të shkruar aftësohet të përdor ligjëratën e drejtë dhe të zhdrejtë;  Përvetëson dhe përvetëson intonacionin.  Pasuron fjalorin personal me fjalë të reja, të panjohura më parë, aftësohet të përdor shprehje të veçanta, frazeologji dhe terma nga fusha të ndryshme të veprimtarisë;  Përdor fjalorin e gjuhës shqipe dhe fjalorët terminologjikë;  Aftësohet të shkruajë ese të ndryshme dhe të përdorë stilet gjuhësore;  Bën ushtrime gjuhësore;  Aftësohet të përkthejë fjalë, fjali dhe tekste të shkurtra, të cilat i përgjigjen nivelit të mësimit, interesimit dhe moshës së nxënësve, nga gjuha amtare në gjuhën shqipe dhe anasjelltas;  Zbaton rregullat kryesore të drejtshkrimit të shqipes;  Flet, lexon dhe shkruan rrjedhshëm në gjuhën shqipe; |

**Udhëzime metodologjike**

Për të realizuar me sukses programin e lëndës *Gjuhë shqipe* për nxënësit e komuniteteve joshqiptare në klasën e pestë fillore, kërkohet zbatimi i metodologjisë bashkëkohore të mësimdhënies së gjuhëve, i metodave, i teknikave mësimore dhe i mjeteve të konkretizimit. Metodika e mësimit të gjuhës amtare, metodika e përvetësimit të gjuhëve të huaja dhe metodologjia e mësimdhënies në tërësi, përfshijnë udhëzime interesante dhe të dobishme për këtë veprimtari arsimore.

Komunikimi të zhvillohet në plan më të gjerë: bashkëbisedimi, dëgjimi i realizimeve programore audio vizuale me tematikë dhe me përmbajtje që lidhet me mësimin e gjuhës shqipe, por edhe me lëndë të tjera, të shprehurit me gojë dhe me shkrim, puna në grupe, në çifte, debatet, testet, intervistat, letërkëmbimi, lojërat me role, lojërat skenike (dramatizimi), ushtrime leximi dhe shkrimi, lojëra mësimi, pyetësori, fleta kontrolluese dhe forma të tjera të komunikimit me gojë dhe me shkrim. Realizimi i programit mësimor ndihmohet edhe përmes të emisioneve televizive online.

Parimet kryesore metodologjike të mësimit të gjuhës shqipe janë:

-përqendrimi në komunikimin gjuhësor;

-përdorimi i metodave të komunikimit aktiv në gjuhën shqipe;

- përqendrimi në gjuhën shqipe standarde; -nxënësi të jetë në qendër të vëmendjes.

- ndërgjegjësimi gjuhësor i nxënësve;

- njohja e aftësive dhe e shkathtësive të nxënësve, e përgatitjes së mëparshme, e përvojës dhe e prirjeve të tyre për mësimin e gjuhës; -roli i mësimdhënësit është i pazëvendësueshëm. Ai duhet të njohë metodikën e mësimit gjuhës dhe të zbatojë metodat dhe teknikat bashkëkohore të mësimdhënies dhe të mësim nxënies.

- përdorimi i metodave didaktike në nivelin e klasës së katërt: metoda e demonstrimit, e krahasimit, e analizës dhe e sintezës;

Temat dhe Rezultatet e të nxënit në tekstin shkollor dhe në procesin e zhvillimit realizohen duke pasur për bazë njohuritë që fitojnë nxënësit e klasës së katër në gjuhën amtare.

**Udhëzime për zbatimin e çështjeve ndërkurrikulare**

Nxënësit e komuniteteve jo shqiptare aftësohen që, përveç gjuhës amtare si mjet komunikimi, të përdorin edhe gjuhën shqipe. Gjuha e folur dhe e shkruar shqipe u ndihmon për të përvetësuar edhe lëndët e tjera mësimore . Mësimi i shqipes është në funksion të procesit të mësimit edhe në lëndët e tjera mësimore, siç janë: Edukatë qytetare, Histori, Njeriu dhe natyra, Edukatë muzikore, Edukatë figurative, Edukatë fizike dhe shëndetësore, Matematikë, Teknologji etj. Tematika është shumë e gjerë, prandaj aktivitetet mësimore, kulturore dhe sportive ndikojnë në zhvillimin e shkathtësive të komunikimit, në formimin kulturor dhe në krijimin e individualitetit të pavarur. Përmes gjuhës shqipe mund të zhvillohen edhe shumë aspekte të edukimit të gjithanshëm dhe të krijimtarisë artistike, njohja dhe respektimi i të drejtave të fëmijëve, i çështjeve të barazisë gjinore, i çështjeve kulturore dhe ndërkulturore etj.

**Udhëzimet për vlerësim**

Vlerësimi i punës me nxënësit dhe i rezultatit në mësim ka rëndësi të madhe. Mësimdhënësi në vazhdimësi duhet të vlerësojë:

Njohuritë që kanë fituar nxënësit: në ç ‘shkallë kanë zotëruar fjalorin dhe sa është i aftë nxënësi t`i përdorë shkathtësitë gjuhësore gjatë komunikimit

Angazhimin e nxënësve në procesin e mësimit. Përvetësimin e njohurive nga nxënësit e klasës së pestë (niveli i parë, niveli i dytë dhe niveli i tretë). Suksesi i kënaqshëm, i arritur me të gjithë nxënësit e klasës, por edhe me secilin nxënës. Vlerësohen ecuritë e volitshme, por edhe ato të pavolitshme të mësimit, identifikohen vështirësitë, pengesat, shqyrtohen problemet e veçanta të mësimdhënies, të përdorimit të mjeteve të konkretizimit etj., dhe ndërmerren masa për përmirësimin i nivelit të mësimit të gjuhës shqipe. Nxënësit nxiten dhe aftësohen të dëgjojnë, të flasin, të lexojnë dhe të shkruajnë lirshëm dhe të arrijnë sukses sa më të mirë në mësim dhe në komunikim të përditshëm, në shkollë dhe në ambiente të tjera.

Mësimdhënësi vlerëson drejtshqiptimin e tingujve dhe të fjalëve, leximin dhe shkrimin e teksteve, fjalorin e nxënësve dhe në tërësi vlerëson shkathtësinë e komunikimit. Po ashtu vlerëson edhe shkallën e përvetësimit të njohurive të tjera plotësuese, që lidhen me programin e kësaj lënde mësimore.

Me vlerësimin e gjithanshëm dhe të vazhdueshëm mësimdhënësi synon të përmirësojë nivelin e mësimit. Vlerësimi i drejtpërdrejtë bëhet gjatë zhvillimit të orëve të mësimit dhe sidomos gjatë përforcimit të njësive mësimore, ndërsa vlerësimi indirekt bëhet me anë të ushtrimeve, të diktimit, të detyrave të shtëpisë dhe të formave të tjera të komunikimit.

Vlerësimi apo vetëvlerësimi bëhet edhe nga nxënësit. Ata e pyesin njëri tjetrin, përgjigjen dhe bëjnë vlerësimin e njohurive të veta dhe aftësohen për komunikim të vazhdueshëm në gjuhën shqipe.

Vlerësimi përfshin: leksikun, radhitjen e fjalëve në fjali, të shprehurit me gojë, leximin, të shprehurit me shkrim, aftësinë e komunikimit, pyetjet dhe përgjigjet, shqiptimin e tingujve dhe të fjalëve, komunikimin aktiv, angazhimin individual dhe në grupe gjatë procesit të mësimit etj.

**Udhëzime për materialet didaktike dhe burimet e mjetet mësimore**

Nga mësimdhënësi mund të përdoren të gjitha burimet, mjetet dhe materialet të cila ndihmojnë arritjen e rezultateve dhe kompetencave të lëndës së gjuhës shqipe për këtë klasë. Përdorimi i mjeteve mësimore, siç janë:: libri, fletorja e punës, fotografitë, udhëzuesit profesionalë, fjalorët, gazetat, gazetat dhe revistat për fëmijë, materialet pedagogjike. Përdorimi i kompjuterit, i kasetave i disqeve, i ilustrimeve, i video projektorit, i materialit auditiv, i video materialit, i internetit dhe i mjeteve e tjera të konkretizimit ndihmon nxënësit për përvetësimin e të gjitha formave të gjuhës shqipe. Mësimdhënësi, varësisht nga njësia mësimore dhe nga qëllimet e mësimit, zgjedh mjete mësimore plotësuese, me të cilat e konkretizon mësimin, nxit aktivitetin e nxënësve dhe siguron cilësinë më të lartë të realizimit të mësimit praktik.

LITERATURA

Teksti shkollor Gjuhë shqipe dhe letërsi

-për nxënësit e komuniteteve joshqiptare për klasën e njëmbëdhjetë

Botime të zgjedhur letrare për fëmijë

MASHT e Kosovës: Emisionet në RTK online (2020) për gjuhën, letërsinë dhe për lëndët e tjera

Shikohen emisionet E- MËSIMI të realizuara gjatë vitit 2020

Libri elektronik (Vepra të zgjedhura)